Il-Kummissjoni llum ippubblikat l-ewwel rieżami sħiħ tas-suq tar-roaming, li turi li l-vjaġġaturi madwar l-UE bbenefikaw minn tmiem it-tariffi tar-roaming f'Ġunju 2017. L-użu tad-data tal-apparat mobbli waqt l-ivvjaġġar fl-UE żdied b'għaxar darbiet meta mqabbel mas-sena ta' qabel iddaħħal ir-roaming qisek qiegħed f'pajjiżek, u laħaq massimu ta' 12-il darba aktar użu tad-data tal-apparat mobbli barra mill-pajjiż matul il-perjodu tal-vaganzi. Fi kliem il-Kummissarju għall-Ekonomija u s-Soċjetà Diġitali Mariya Gabriel: “Ir-rieżami juri għal darb'oħra kemm irnexxiet it-tneħħija tat-tariffi tar-roaming. L-Ewropej qed jibbenefikaw bil-kbir mill-opportunità li jużaw l-apparat mobbli tagħhom b'mod ħieles waqt li jkunu qed jivvjaġġaw. Fl-istess waqt, nistgħu naraw b'mod ċar li s-suq tar-roaming tal-UE qed ikompli jiffunzjona tajjeb. Għall-kuntrarju tal-biża' li kien hemm li l-prezzijiet domestiċi jogħlew minħabba t-tmiem tat-tariffi tar-roaming, il-prezzijiet domestiċi għas-servizzi tal-mowbajl attwalment roħsu madwar l-UE.” L-użu tad-data tar-roaming fl-UE u fiż-Żona Ekonomika Ewropea (ŻEE) laħaq l-ogħla livell tiegħu matul il-perjodu tal-vaganzi tas-sajf tal-2018 (it-tielet kwart) b'użu ta' data bil-mowbajl minn barra l-pajjiż ta' 12-il darba ogħla meta mqabbel ma' qabel ma tneħħew l-ispejjeż tar-roaming għall-konsumaturi. Matul l-istess perjodu, il-volum ta' telefonati li saru waqt ir-roaming kien kważi tliet darbiet ogħla. Fil-livell tal-operaturi, it-tnaqqis drastiku fil-prezzijiet massimi kkontribwixxa għal aktar tnaqqis fil-prezzijiet tar-roaming għall-operaturi, li min-naħa tiegħu jwassal biex it-tneħħija tat-tariffi tar-roaming ikunu sostenibbli għall-fornituri kważi kollha tar-roaming. Ir-rapport jikkonkludi li d-dinamika tal-kompetizzjoni fis-suq tar-roaming x'aktarx li mhix se tinbidel fil-futur qrib, li jfisser li r-Regolament attwali tal-bejgħ lill-operaturi u lill-konsumaturi għadu f'loku. Ir-regoli attwali għar-roaming għandhom ikomplu japplikaw fis-snin li ġejjin biex jiżguraw li ċ-ċittadini jkunu jistgħu jibbenefikaw mir-roaming mingħajr ebda spejjeż addizzjonali fl-UE. Sfond Mill-15 ta' Ġunju 2017, l-Ewropej setgħu jużaw il-mowbajls tagħhom għat-telefonati, l-SMSs u d-data meta jivvjaġġaw fl-UE qaqslikieku qegħdin f'pajjiżhom, mingħajr spejjeż żejda. Dan l-approċċ hekk imsejjaħ “roam-like-at-home”, jiġifieri “irrowmja qisek f'pajjiżek” huwa benefiċċju tanġibbli tal-ħolqien ta' Suq Uniku Diġitali għan-negozji u l-konsumaturi fl-Ewropa, u huwa wieħed mill-akbar kisbiet tal-Kummissjoni Juncker. Ir-rapport tal-ewwel rieżami sħiħ tal-Kummissjoni jsegwi u jikkonferma s-sejbiet tar-rapport interim ippubblikat f'Diċembru 2018: id-domanda għall-konsum tal-mowbajl waqt l-ivvjaġġar fl-UE/ŻEE żdiedet b'pass mgħaġġel minn mindu tneħħew it-tariffi tar-roaming. Jikkonferma wkoll ir-rieżami tal-mekkaniżmu ta' politika u ta' deroga ta' użu ġust ippubblikat aktar kmieni din is-sena. Dawn huma salvagwardji essenzjali introdotti fir-Regolament dwar ir-Roaming biex jiġu evitati distorsjonijiet fis-swieq domestiċi li, skont ir-rieżami, s'issa ħadmu b'mod adegwat fejn meħtieġ. Ir-Regolament tar-Roaming bħalissa huwa fis-seħħ sa Ġunju 2022. Għal aktar informazzjoni Dokument ta' Ħidma tal-Persunal tal-Kummissjoni u Dokument ta' Ħidma ta' akkumpanjament dwar ir-rieżami tas-suq tar-roaming Skeda informattiva ġenerali dwar it-tmiem tat-tariffi tar-roaming: Il-mod kif l-Ewropej saru jużaw il-komunikazzjonijiet mobbli meta jivvjaġġaw Mistoqsijiet Frekwenti Skeda informattiva dettaljata: Kif jaħdem?